Yli 30 miljoonan euron investointi: Sammon koulun yhteyteen nousee uusi päiväkoti- ja koulurakennus Tampereella – tilat lähes 900 lapselle

Sammon koulun laajennuksen ja päiväkodin uudisrakennuksen suunnittelu etenee Tampereella. Sivistys- ja kulttuurilautakunta päätti hankesuunnitelmasta tiistaina. Koulun ja päiväkodin rakentaminen aloitetaan tammikuussa 2021 ja työt kestävät noin kaksi vuotta. Uusi rakennus otetaan käyttöön tammikuussa vuonna 2023. Sisäilmaongelmien vuoksi käytöstä poistunut Liisanpuiston koulu ja terveysasema puretaan ennen rakennustöiden alkamista. Sairaalankadulle väistötiloihin vuonna 2017 siirtyneet koululuokat jatkavat toimintaansa väistötiloissa uuden koulurakennuksen valmistumiseen saakka. Lue myös: Tampereen Sammon koulu laajenee Liisanpuiston tontille ja saa viereensä päiväkodin – Sammon kampuksen rakentaminen aloitetaan loppuvuonna 2020 Uudisrakennus Kiovanpuiston tuntumaan Koulun ja päiväkodin uudisrakennus muodostaa yhdessä Sammon nykyisen koulun kanssa yhtenäisen kokonaisuuden, Sammon kampuksen. Kaksikerroksisesta rakennuksesta suunnitellaan arkkitehtonisesti korkeatasoinen kokonaisuus. Rakennus sijoittuu tontin eteläpäähän, jolloin välituntipiha ja leikkipiha sijaitsevat puiston puolelle. Kaikkiin tiloihin on esteetön pääsy ja ne on suunniteltu myös iltakäyttöä varten. Rakennuksen piha-alueet avautuvat Kiovanpuiston suuntaan, ja ne muodostavat yhtenäisen kokonaisuuden. Piha jaetaan toiminnallisesti isojen ja pienten oppilaiden alueisiin. Päiväkodin piha erotetaan välituntipihasta ja se aidataan. Uuden rakennuksen kaikki tilat on suunniteltu muuntojoustaviksi ja monikäyttöisiksi, joten niitä on mahdollista vuokrata myös iltakäyttöön, esimerkiksi lasten harrastustoimintaa varten. Tilat suunnitellaan siten, että rakennusta voi käyttää usea eri toimija samaan aikaan. Rakennusinvestoinnin suuruus on hankesuunnitelman mukaan yli 30 miljoonaa euroa. Kaupunginhallituksen päätöksen ja tarveselvityksen mukaisesti rakennukseen tullaan sisällyttämään taidetta. Rakennuksen katolle sijoitetaan aurinkopaneelit